Informácia 
o vyhodnotení čerpania colných kvót  a dočasných colných kvót na vybrané agropotravinárske komodity v roku 2002

-	Čerpanie colných kvót minimálneho a bežného prístupu na  trh                       ( kvóty GATT/WTO) 

	Colné kvóty minimálneho a bežného prístupu na trh vyplývajú z Dohody o poľnohospodárstve WTO, prijatej v rámci záverečného dokumentu Uruguajského kola  rokovaní GATT/WTO. Premietnutie  predtým používaných netarifných opatrení do výšky cla tzv. tarifikácia poskytlo približne   rovnakú  úroveň  cla  ako    predtým   používané   clo a   netarifné
opatrenie spolu. Slovenská republika uskutočnila tarifikáciu pri 24  agropotravinárskych komoditách.  Pri  týchto položkách prijali členovia  záväzok, že si vzájomne poskytnú colné koncesie na určité objemy dovozov. Tento záväzok bol premietnutý do tzv. kvót minimálneho a bežného prístupu na trh a každoročne sa premieta do nariadenia vlády SR, ktorým sa vydáva colný sadzobník. Čerpanie colných kvót minimálneho a bežného prístupu na trh je uvedené v prílohe č. 1.

	Vykazovaný dosah na štátny rozpočet je pozitívny vo výške 289 mil. Sk za clo a 258 mil. Sk  za  nepriame dane. 	

2. Čerpanie dočasných colných kvót 

	Dočasné colné kvóty na rozdiel od kvót  minimálneho a bežného prístupu na trh, nepredstavujú colné koncesie, ale sú vyvolané aktuálnou potrebou Slovenskej republiky dovozu určitých komodít, významných z hľadiska stability agropotravinárskeho trhu,    so zníženou colnou sadzbou 
tak, aby ich prípadný deficit, napríklad v dôsledku sezónnych vplyvov (neúroda), nespôsobil problémy domácim výrobcom.
	
	Dočasné colné kvóty sa môžu vyhlásiť nariadením vlády SR, ktorým sa vydáva colný sadzobník, alebo v priebehu roka v závislosti na aktuálnej potrebe.  Tieto sa vyhlasujú nariadením vlády Slovenskej republiky, ktorým sa mení a dopĺňa nariadenie vlády, ktorým sa vydáva colný sadzobník.  Prehľad čerpania týchto kvót je uvedený v prílohe č. 2 tohto  materiálu.

	Čerpanie dočasnej colnej kvóty HS 04070011 ( násadové vajcia morčacie) vo výške 12 %  bolo spôsobené realizáciou podnikateľských zámerov producentov jednodenných moriek, ktorí prešli v priebehu roka na nákup rodičov vo forme jednodenného biologického materiálu.
	Čerpanie dočasnej colnej kvóty  HS 12060010 (semená slnečnice na siatie) vo výške 36 % bolo spôsobené znížením osevu o cca 10 tis. ha ako aj zásobami osiva z predchádzajúceho roku.
	Nečerpanie kvóty HS 12060099 ( semená slnečnice ostatnej ) bolo spôsobené  zvýšením dovozných cien  na zahraničných trhoch.
Čerpanie dočasnej colnej kvóty na dovoz vína  v nádobách nad 2 l              (HS  2204 29)  na 17 % u bieleho vína a 27 % u červeného vína bolo spôsobené poklesom odbytu vína v roku 2002 v porovnaní s očakávaným odbytom. Pokles odbytu bol spôsobený aj dovozom hotových výrobkov a presýtenosťou trhu. 
	Dosah na štátny rozpočet z otvorenia dočasných colných kvót je pozitívny vo výške  11 mil za clo a 5 mil za DPH.

- 2 -